b'\n_START_ARTICLE_\n\xc5\xa0entjakobski most\n_START_SECTION_\nZgodovina\n_START_PARAGRAPH_\nPrvotni most na tem mestu je bil postavljen leta 1824. Leseni most je nastal zato, da bi razbremenil prometa Stari trg in olaj\xc5\xa1al prehod preko Ljubljanice, ki so mu za potrebe pristana na Bregu pomagali tudi z brodom. Lesena konstrukcija, kot tudi plohi po katerih se je vozilo, so bili bolj provizori\xc4\x8dni._NEWLINE_\xc5\xa0ele v vojnem letu 1915 so most, potreben tudi za voja\xc5\xa1ke namene, dogradili kot prvi armirano-betonski most v obdonavski monarhiji.\n_START_SECTION_\nSedanji most\n_START_PARAGRAPH_\nZaradi vse ve\xc4\x8dje obremenitve s tovornim prometom so se v prvem desetletju 20. stoletja odlo\xc4\x8dili zamenjati ga z \xc5\xbeelezobetonskim. Precej\xc5\xa1njo oviro novemu betonskemu mostu so predstavljala zelo slabo nosilna tla, zahteve v stroki po potresu leta 1895, po pove\xc4\x8dani potresni varnosti in pogoj plovnost na Ljubljanici. Tehni\xc4\x8dno inovativno re\xc5\xa1itev za most je izdelal Alojz Kr\xc3\xa1l (adjunkt gradbenega oddelka de\xc5\xbeelne vlade), ki je prvi\xc4\x8d pri nas uporabil konzolni na\xc4\x8din gradnje, med obre\xc5\xbeni konzoli pa postavil 12 m dolg gredni nosilec in ga \xc4\x8dlenkasto vpel v konzoli - tako imenovana okvirna gerberjeva konstrukcija. Svetla odprtina objekta zna\xc5\xa1a 25,50 m, \xc5\xa1irina vozi\xc5\xa1\xc4\x8da je 9,55 m in obojestranska plo\xc4\x8dnika po 2,25 m. Oblikovno zasnovo je pripravil arhitekt Alfred Keller. Arhitekt Alfred Keller je oblikoval tudi betonsko korito s stopni\xc5\xa1\xc4\x8di, zamiki in koriti za zelenje ter hodniki v nivoju med ulico in reko._NEWLINE_Novi most je bil odprt leta 1915. Most je zgradila firma Pittel & Brausewetter, 1994. leta pa obnovilo gradbeno podjetje Gradis._NEWLINE_Dr. Damjan Prelov\xc5\xa1ek, umetnostni zgodovinar, je most ozna\xc4\x8dil kot "masivno neobidermajersko arhitektonsko govorico Dunaja ob koncu secesijskega obdobja."_NEWLINE_\xc5\xa0entjakobski most ima obojestranske plo\xc4\x8dnike, tri avtomobilske pasove, nima pa kolesarskih stez.\n_START_SECTION_\nJavni potni\xc5\xa1ki promet\n_START_PARAGRAPH_\nPreko mostu potekajo trase mestnih avtobusnih linij \xc5\xa1t. 2, 3, N3, 3B, N3B, 11, 11B, N11, 27 in integrirana linija 3G.'